b'\n_START_ARTICLE_\nAlicia Rhett\n_START_PARAGRAPH_\nAlicia Rhett (1. helmikuuta 1915 Savannah, Georgia \xe2\x80\x93 3. tammikuuta 2014 Charleston, Etel\xc3\xa4-Carolina) oli yhdysvaltalainen n\xc3\xa4yttelij\xc3\xa4 ja muotokuvamaalari, joka muistetaan parhaiten India Wilkesin roolista elokuvassa Tuulen viem\xc3\xa4\xc3\xa4 (1939)._NEWLINE_Rhett syntyi Savannah\xe2\x80\x99ssa, Georgian osavaltiossa. H\xc3\xa4nen \xc3\xa4itins\xc3\xa4 oli liverpoolilainen maahanmuuttaja Isabelle Murdoch ja is\xc3\xa4ns\xc3\xa4 armeijan ty\xc3\xb6ntekij\xc3\xa4 ja insin\xc3\xb6\xc3\xb6ri Edmund M. Rhett. Is\xc3\xa4 kuoli tytt\xc3\xa4rens\xc3\xa4 varhaislapsuudessa, ja Alicia muutti \xc3\xa4itins\xc3\xa4 kanssa Charlestoniin, Etel\xc3\xa4-Carolinaan, jossa h\xc3\xa4n ajan mittaan sai t\xc3\xb6it\xc3\xa4 teatterista._NEWLINE_Rhettin maine perustuu pitk\xc3\xa4lti yhteen elokuvaan. H\xc3\xa4n sai roolinsa Hollywood-ohjaaja George Cukorin l\xc3\xb6ydetty\xc3\xa4 h\xc3\xa4net vuonna 1936. Pian Rhett kuitenkin palasi Etel\xc3\xa4-Carolinaan ja vet\xc3\xa4ytyi elokuvamaailmasta 1941 \xe2\x80\x9dsopivien roolien\xe2\x80\x9d v\xc3\xa4hyyden vuoksi._NEWLINE_Rhett harrasti kuvataidetta jo lyhyen n\xc3\xa4yttelij\xc3\xa4nuransa aikana. H\xc3\xa4n piirsi kuvausten v\xc3\xa4liss\xc3\xa4 muotokuvia ja sketsej\xc3\xa4 kanssan\xc3\xa4yttelij\xc3\xb6ist\xc3\xa4; my\xc3\xb6hemmin h\xc3\xa4n maalasi muotokuvat mm. amiraali Louis Emil Denfeldist\xc3\xa4 sek\xc3\xa4 Estellene P. Walkerista, jonka kuva on Etel\xc3\xa4-Carolinan osavaltiollisessa kirjastossa. H\xc3\xa4n my\xc3\xb6s kuvitti kirjoja, kuten South Carolina Indians -teoksen vuonna 1965.'